Dilyor Hakimov NATO bosh kotibiga ishonch yorliqlarini topshirdi

Bryusselda O‘zbekistonning NATO huzuridagi missiyasi rahbari, elchi Dilyor Hakimov alyans bosh kotibi Yens Stoltenbergga ishonch yorliqlarini topshirdi. Bu haqda Tashqi ishlar vazirligi matbuot xizmati ma’lum qildi.

Marosimdan keyin bo‘lib o‘tgan suhbatda tashkilot rahbari Prezident Shavkat Mirziyoyev rahbarligida amalga oshirilayotgan O‘zbekistonning salohiyatini to‘laqonli ochish imkoni beruvchi va mamlakatni tarixiy rivojlanishning yangi bosqichiga olib chiquvchi islohot va o‘zgarishlarga yuqori baho berdi.
O‘zbekiston va NATO o‘rtasidagi ikki tomonlama munosabatlar, jumladan, harbiy ta’lim sohasidagi hamkorlikning hozirgi holati va istiqbollari, xalqaro hamjamiyatning Afg‘onistonda barqarorlik va xavfsizlikni ta’minlash borasidagi sa’y-harakatlari ham muhokama qilindi.
Yens Stoltenberg Markaziy Osiyodagi mintaqaviy hamkorlikning rivojlanayotganini alohida ta’kidladi va O‘zbekistonning Afg‘onistondagi mojaroni bartaraf etish masalalaridagi rolini qo‘llab-quvvatladi.